మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
సూపర్ స్టార్ కు వియ్యంకుడి తంటా
నన్ను మానసికంగా వేధించి, నా పరువు తీసేందుకు కుట్ర జరుగుతోంది. అందుకే  నాపై లేనిపోని అభాండాలు వేస్తున్నారు.
TNN | Updated:
Jul 21, 2015, 04:12PM IST
నన్ను మానసికంగా వేధించి, నా పరువు తీసేందుకు కుట్ర జరుగుతోంది. అందుకే నాకు సంబంధం లేని అప్పుని తీర్చేందుకు నన్ను బాధ్యుడిగా చూపిస్తున్నారు. అంతేకాకుండా ఆ అప్పుని తిరిగి చెల్లించకుండా ఎగ్గొట్టాడంటూ నాపై లేనిపోని అభాండాలు వేస్తున్నారు. తమిళ సూపర్ స్టార్ రజినీకాంత్ మద్రాస్ హైకోర్టుకు ఇచ్చిన సమాధానం ఇది. వివరాల్లోకి వెళ్తే, రజినీకాంత్ అల్లుడు, హీరో ధనుష్ తండ్రి కస్తూరి రాజా 2012లో వడ్డీ వ్యాపారి అయిన ఎస్ ముకున్ చాంద్ వద్ద రూ.65 లక్షలు అప్పుగా తీసుకున్నాడు. అయితే, ఆ మొత్తాన్ని అతడు తిరిగి చెల్లించకపోవడంతో ముకున్ చాంద్ కోర్టుకు వెళ్లాడు. తన డబ్బుని తిరిగి ఇప్పించాల్సిందిగా వేడుకుంటూ మద్రాస్ హైకోర్టులో కస్తూరి రాజా, అతడికి వియ్యంకుడైన రజినీకాంత్ పైన సివిల్ కేసు పెట్టాడు. ఒకవేళ తాను తిరిగి చెల్లించలేని పక్షంలో తనకు బదులు ఆ మొత్తాన్ని రజినీకాంత్ తిరిగిస్తాడని కస్తూరి రాజా హామీ ఇచ్చినట్లుగా ఆ పిటిషన్ లో పేర్కొన్నాడు. అతడి పిటిషన్ విచారణకు స్వీకరించిన హై కోర్టు... కస్తూరి రాజా, రజినీకాంత్ లకు నోటీసులు జారీచేసింది. కోర్టు నోటీసులకు స్పందించిన రజినీకాంత్... వియ్యంకుడు కస్తూరి రాజా తీసుకున్న అప్పుకు తనకు ఏ సంబంధం లేదని తేల్చిచెప్పాడు. ఆ అప్పు ఇచ్చే సమయంలో కూడా ముకుంద్ కానీ, లేదా కస్తూరి కానీ తనని సంప్రదించలేదని కోర్టు దృష్టికి తీసుకొచ్చిన రజినీ.. తన ప్రమేయం లేకుండానే జరిగిన ఒప్పందానికి తానెలా బాధ్యత వహిస్తానని పిటీషన్ లో పేర్కొన్నాడు. ఈ ఆరోపణలతో తాను తీవ్ర మానసిక వేధనకు గురవుతున్నానని, ఇది తనని అప్రతిష్టపాలు చేసేందుకు జరుగుతున్న కుట్ర మాత్రమేనని రజినీ స్పష్టం చేశాడు.